Goeie nuus: Dit reën komberse by die Uniegebou | Maroela Media
Dit was 'n reënboog van kleur soos komberse by die Uniegebou in die hoofstad uitgestal is. Foto: 67 Blankets for Nelson Mandela Day (South Africa) se Facebookblad.
Die Uniegebou was 'n reënboog van kleur Dinsdagoggend nadat meer as 21 000 handgemaakte komberse op die trappe van die landmerk in Pretoria uitgestal is. Die komberse het een reusagtige kombers gevorm in 'n geslaagde poging om 'n nuwe wêreldrekord vir die grootste kombers op te stel.
"Dit reën komberse en ons is oorval met die mooiste handgemaakte komberse van regoor die land wat sedert Maandag hier afgelewer is. Die wêreldrekord is maar net een stap ons poging om stekie-vir-stekie Suid-Afrikaners warmer te hou tydens die winter," het Carolyn Steyn, die stigter van die 67 Komberse vir Mandela-dag inisiatief, gesê.
Carolyn, 'n bekende in die vermaaklikheidsbedryf en beskermvrou van verskeie Suid-Afrikaanse teaters en dansgeselskappe, het in Januarie 2014 bekendes en lede van dié bedryf betrek by die inisiatief. Bekendes soos Gareth Cliff, Johnny Clegg, Melinda Bam en die radio-persoonlikheid Anele Mdoda het onderneem om 'n kombers vir die inisiatief te brei.
Dit is ook nie net Suid-Afrikaners wat aan die kombers-projek deelgeneem het nie. Groepe in Amerika, Indië, Australië, België, Kanada en selfs Duitsland en Nederland het aan die inisiatief deelgeneem.
Die 67 Komberse vir Mandela-dag het onlangs ook 'n toekenning ontvang vir die beste Mandela-dag inisiatief. "Ons is geëerd om betrokke te wees by hierdie inisiatief. Dit is projekte soos hierdie wat help om ons land saam te snoer veral in moeilike tye. Ons wil elke naaldwerker bedank vir hul bydrae tot die droom om behoeftiges warm te hou hierdie winter," het Sello Hatang, uitvoerende direkteur van die Nelson Mandela Stigting, gesê.
Die komberse wat Dinsdag by die Uniegebou uitgestal is, is dieselfde dag nog aan hul plek van oorsprong vir verspreiding terugbesorg.
Foto: Lead SA se Twitter-rekening.
Dankie HELPENDE HAND . . .
Ek hoop daar is komberse vir wit ook. Mense dit gaan bitter swaar met die wit mense in Danville. Hul kry min skenkings van die buite wyke. Hul is afhanklik van kerk kospakkies. Mense moet asb n hand uitsteek na di gemeenskap… Dankie Helpende hand
Dis absoluut wonderlik, die gees van samewerking is wonderlik. Nou kan daar dalk begin word om hierdie sulkes te leer om self "vis te vang"